KTB-SCC ปล่อยสินเชื่อให้ผู้รับเหมาภาครัฐกระตุ้นยอดสินเชื่อเป็น 3.4 หมื่นลบ.ใน 3 ปี
KTB จับมือ SCC ปล่อยสินเชื่อให้ผู้รับเหมาภาครัฐ โดยการร่วมมือครั้งนี้ช่วยลดต้นทุนโดยรวมด้านซัพพลายเชน ลดความเสี่ยง เพิ่มประสิทธิภาพการบริหารจัดการลูกหนี้-ตั้งเป้าเพิ่มส่วนแบ่งการตลาดจาก 12% เป็น 25% และวงเงินสินเชื่อซัพพลายเชนของธนาคารจะเพิ่มขึ้นเป็น 34,000 ลบ.ใน 3 ปี
26 พ.ย. 2558

นายทรงพล ชีวะปัญญาโรจน์ รองกรรมการผู้จัดการใหญ่ สายงานบริหารจัดการทางการเงินเพื่อธุรกิจ ธนาคารกรุงไทย จำกัด (มหาชน) หรือ KTB เปิดเผยว่า ธนาคารได้ร่วมมือกับ บริษัท เอสซีจี ซิเมนต์-ผลิตภัณฑ์ก่อสร้าง จำกัด ในเครือบริษัท ปูนซิเมนต์ไทย จำกัด (มหาชน) หรือ SCC สนับสนุนสินเชื่อให้กับผู้ประกอบการที่ดำเนินงานรับเหมาก่อสร้างหรืองานจัดซื้อ/จัดจ้างของหน่วยงานราชการและรัฐวิสาหกิจ ให้มีเงินทุนหมุนเวียนเพียงพอสำหรับการดำเนินงาน โดยให้สินเชื่อระยะสั้นสำหรับซื้อวัสดุก่อสร้างกับเอสซีจี หรือผู้แทนจำหน่ายของเอสซีจี รวมทั้งให้บริการเบิกใช้วงเงินและชำระหนี้ผ่านระบบอิเล็กทรอนิกส์ของธนาคาร
โดยการร่วมมือกับเอสซีจีในครั้งนี้ช่วยลดต้นทุนโดยรวมด้านซัพพลายเชน ลดความเสี่ยง เพิ่มประสิทธิภาพการบริหารจัดการลูกหนี้ ตลอดจนลดต้นทุนการดำเนินงาน สามารถลดเวลาการดำเนินงานได้อย่างมีประสิทธิภาพ และธนาคารมั่นใจว่าจากการให้บริการด้านซัพพลายเชนแบบครบวงจรตั้งแต่ต้นน้ำจนถึงปลายน้ำ จะช่วยเพิ่มส่วนแบ่งการตลาดของบริการด้านซัพพลายเชน โดยตั้งเป้าเพิ่มส่วนแบ่งการตลาดจาก 12% เป็น 25% และวงเงินสินเชื่อซัพพลายเชนของธนาคารจะเพิ่มขึ้นเป็น 34,000 ล้านบาท ภายใน 3 ปี
ด้านนายนิธิ ภัทรโชค ผู้ช่วยผู้จัดการใหญ่ ตลาดในประเทศ บริษัท เอสซีจี ซิเมนต์-ผลิตภัณฑ์ก่อสร้าง จำกัด กล่าวถึงความร่วมมือในครั้งนี้ว่า โครงการดังกล่าวจะช่วยเสริมศักยภาพและสร้างมูลค่าเพิ่มในการแข่งขันให้กับคู่ธุรกิจ ทั้งผู้แทนจำหน่าย และผู้รับเหมาโดยรวมในซัพพลายเชน ลดความเสี่ยง เสริมสภาพคล่องในการรับงานและต้นทุนทางการเงินที่ต่ำลง ส่งผลให้คู่ธุรกิจในซัพพลายเชนเติบโตอย่างยั่งยืน ซึ่งถือเป็นโครงการที่ดีและสอดคล้องกับแผนธุรกิจที่รองรับแผนการลงทุนโครงสร้างพื้นฐานขนาดใหญ่ของภาครัฐ